b'\n_START_ARTICLE_\nJohn Deacon\n_START_SECTION_\nQueen\n_START_PARAGRAPH_\nA principis de 1971 va acudir amb Peter Stoddart i una amiga, Christine Farnell, al Maria Assumpta Teacher Training College. Christine li va presentar tres amics seus: Roger Taylor, Brian May i Freddie Mercury. Com que Taylor i May buscaven un baixista pel seu grup, Queen, li van preguntar a Deacon si li agradaria fer una prova. Aquest va acceptar i, tres dies despr\xc3\xa9s, a l\'Imperial College, va fer la prova. Van veure que era bo, i com que era una mica callat i reservat, fet que es contraposava al car\xc3\xa0cter dels altres membres del grup, van pensar que podria adaptar-s\'hi sense gaires problemes. El fet que fos un mag de l\'electr\xc3\xb2nica va ser un factor decisiu per a la seva adaptaci\xc3\xb3. Posteriorment, la formaci\xc3\xb3 com a enginyer electr\xc3\xb2nic li va servir per construir i adaptar equips per a la banda. La seva creaci\xc3\xb3 m\xc3\xa9s coneguda \xc3\xa9s el Deacy Amp, utilitzat per Brian May i ell mateix, per exemple al final del tema "Bohemian Rhapsody"._NEWLINE_Igual que els altres membres del grup, durant l\'adolesc\xc3\xa8ncia, va formar part de diversos grups, que no van arribar a quallar. Fins que per fi, a finals de 1971, uns dies despr\xc3\xa9s de la prova, el van avisar que l\'acceptaven i es va convertir en el quart i definitiu membre d\'un grup radicat a Kensington i Chelsea._NEWLINE_Deacon va passar els seg\xc3\xbcents 16 anys amb el grup, en qu\xc3\xa8  va coproduir 12 \xc3\xa0lbums i 32 senzills. El 1986 va realitzar el seu primer i \xc3\xbanic treball com a solista. Va formar part del grup The Immortals, juntament amb Robert Ahwai i Lenny Zakatek, i van gravar un \xc3\xbanic tema titulat "No Turning Back", que va sortir al mercat aquell mateix any i va apar\xc3\xa8ixer a la pel\xc2\xb7l\xc3\xadcula Biggles, en la qual Deacon fa una petita aparici\xc3\xb3._NEWLINE_Entre 1988 i 1991, amb Queen, va completar els \xc3\xa0lbums The Miracle i Innuendo. Despr\xc3\xa9s de la mort de Freddie Mercury, el 24 de novembre de 1991, va fer el darrer \xc3\xa0lbum amb Queen, Made In Heaven, i va apar\xc3\xa8ixer juntament amb Brian May i Roger Taylor al The Freddie Mercury Tribute Concert de 1992 i per tocar "The Show Must Go On" a Par\xc3\xads, juntament amb Elton John. Despr\xc3\xa9s va retirar-se i va declinar l\'oferiment de treballar en el projecte Queen & Paul Rodgers.\n_START_SECTION_\nCan\xc3\xa7ons de Queen escrites per John Deacon\n_START_PARAGRAPH_\nDeacon tamb\xc3\xa9 componia i va ser un excel\xc2\xb7lent compositor. Va obtenir, igual que els altres membres del grup, almenys un n\xc3\xbamero 1. Va compondre tres dels grans \xc3\xa8xits de la banda: "You\'re My Best Friend", can\xc3\xa7\xc3\xb3 composta per a la seva dona, Veronica amb la qual acabava de casar-se; "I Want to Break Free", el videoclip del qual es caracteritza per l\'aparici\xc3\xb3 dels membres de Queen vestits de dones, parodiant aix\xc3\xad una teles\xc3\xa8rie anglesa de l\'\xc3\xa8poca, i "Another One Bites the Dust", el senzill m\xc3\xa9s venut de la hist\xc3\xb2ria de la banda.'